

**ÜLEVAADE KLIENDI, EELMISE JA PRAEGUSE AUDIITORI KOOSTÖÖST AUDIITORI VAHETUMISEL**

**Näidispõhjadega abimaterjal vandeaudiitoritele**

Koostatud mai 2020

Koostaja: Signy Villems

**Sisukord**

[Abimaterjali eesmärk 3](#_Toc39424548)

[Ülevaade kliendi, eelmise ja praeguse audiitori koostööst audiitori vahetumisel 3](#_Toc39424549)

[Lisa 1: Kliendi nõusolek praegusele audiitorile informatsiooni esitamiseks 5](#_Toc39424550)

[Lisa 2. Eelmise audiitori tingimused infovahetuseks praeguse audiitoriga 6](#_Toc39424551)

[Lisa 3. Eelmisele audiitorile esitatavate küsimuste näidisnimekiri 9](#_Toc39424552)

# **Abimaterjali eesmärk**

Käesoleva abimaterjali eesmärk on esitada lühiülevaade kliendi, eelmise ja praeguse audiitori koostööst audiitori vahetumisel, vandeaudiitorite kohustustest ning tegevustest sealjuures ning kõige olulisema osana pakkuda antud protsessis vajalikke ja asjakohaseid näidispõhjasid:

* „Kliendi nõusolek praegusele audiitorile informatsiooni esitamiseks“ (vt lisa 1)
* „Eelmise audiitori tingimused infovahetuseks praeguse audiitoriga“ (vt lisa 2)
* „Eelmisele audiitorile esitatavate küsimuste näidisnimekiri“ (vt lisa 3)

Abimaterjali koostamisel on mh kasutatud järgmisi materjale:

* vandeaudiitori kutsetegevuse standardid, sh olulises osas ISA 510 „Esmakordsed töövõtud - algsaldod“
* audiitortegevuse seadus (AudS)
* audiitorettevõtjate parim praktika

Käesolev abimaterjal keskendub audiitorettevõtjate parimale praktile kliendi, eelmise ja praeguse audiitori suhtlusprotsessis ja koostöös audiitori vahetumisel ning pakub antud protsessis vajalikke näidispõhjasid. Abimaterjalis ei käsitleta otseselt tegevusi ega protseduure, mida praegune audiitor peab teostama seoses algsaldode ja võrdlusandmetega, samuti ei käsitleta algsaldodes või võrdlusandmetes tuvastatud väärkajastamistest tingitud audiitori aruande modifitseerimist – nendes osades tuleb lähtuda vandeaudiitori kutsetegevuse standardites esitatud nõuestest.

Olgu siinkohal täpsustatud, et auditi töövõttudes käsitletakse audiitori kohustusi seoses algsaldodega esmakordse töövõtu puhul standardis ISA 510. Ülevaatamise teenuse standard ISRE 2400 (muudetud) nimetatud temaatikat otseselt ei käsitle. Küll aga peab audiitor siiski koguma piisava asjakohase tõendusmaterjali seoses algsaldodega infovahetusest eelmise audiitoriga või viies asjakohaseid protseduure läbi ise. Lähtuvalt eeltoodust soovitab Audiitorkogu metodoloogiakomisjon kindlustunde saamiseks algsaldode osas infovahetust eelmise audiitoriga ka ülevaatuse töövõttude kontsekstis lähtudes auditi töövõtuga sarnastest põhimõtetest. Võimalik et nimetatud võimaluse realiseerumisele peaks audiitor pöörama tähelepanu juba ülevaatuse töövõtu aktsepteerimise faasis.

Abimaterjal ei pruugi olla antud teema osas kõikehõlmav ning ei ole mõeldud asendama vastavasisulisi vandeaudiitori kutsetegevuse standardeid, kuid on koostatud abistamaks vandeadiitoreid asjakohaste näidispõhjade osas Audiitorkogu metodoloogiakomisjoni tänaseid parimaid teadmisi arvesse võttes.

# **Ülevaade kliendi, eelmise ja praeguse audiitori koostööst audiitori vahetumisel**

**Kliendi nõusolek audiitorite vaheliseks infovahetuseks**

Kui eelmise perioodi raamatupidamise aastaaruannet auditeeris / vaatas üle teine audiitor, peab vandeaudiitor enne esmakordse töövõtu alustamist suhtlema eelmise audiitoriga võttes sealjuures arvesse asjakohaseid eetikanõudeid (ISA 300.13).

Enne infovahetust eelmise audiitoriga, tuleb praegusel audiitoril hea praktika kohaselt ning erinevate vääritimõistmiste vältimiseks informeerida infovahetusest klienti ning paluda selleks tema luba – vt **Lisa 1 „Kliendi nõusolek praegusele audiitorile informatsiooni esitamiseks“**. Kui kliendi esindaja kinnitab nii praegusele kui eelmisele audiitorile kirjalikku taasesitamist võimaldavas vormis oma nõusolekut audiitoritevaheliseks asjakohaseks infovahetuseks, on praegusel audiitoril kohane pöörduda eelmise poole infovahetuse protsessi alustamiseks.

**Audiitorite infovahetuse eelne suhtlus**

Vastavalt AudS § 48 lg 5-le peab praeguse audiitorettevõtja valimisel või audiitorettevõtja asendamisel asendatu avaldama valitule või asendajale, kes seda nõuab, kliendiga seotud vandeaudiitori kutsetegevuse käigus teatavaks saanud infot kooskõlas vandeaudiitori kutsetegevuse standarditega – sellist informatsioonivahetust ei loeta kutsesaladuse hoidmise kohustuse rikkumiseks.

Vandeaudiitori kutsetegevuse standardid sätestavad, et kui eelneva perioodi finantsaruanded on läbinud audiitorkontrolli, võib praegune audiitor olla võimeline koguma piisavat asjakohast tõendusmaterjali algsaldode kohta, vaadates üle eelmise audiitori tööpaberid. Praeguse audiitori infovahetust eelmise audiitoriga juhivad relevantsed eetika- ja kutsealased nõuded. Kas selline ülevaatus annab ka piisavat asjakohast tõendusmaterjali, mõjutavad eelmise audiitori kutsealane kompetentsus ja sõltumatus. (ISA 510.6)

Vastavalt eelöeldule peab vandeaudiitor enne esmakordse töövõtuga alustamist suhtlema eelmise audiitoriga ja eelmine audiitor peaks andma praegusele võimaluse tutvuda tema poolt kliendi kohta koostatud tööpaberitega. Selleks võib eelmine audiitor praeguselt audiitorilt enne infovahetust nõuda oma vormil kirjalikku kinnitust informatsiooni vahetamise eritingimuste osas. Näidissõnastus on esitatud käesoleva abimaterjali **Lisas 2 „Eelmise audiitori tingimused infovahetuseks praeguse audiitoriga“.** Nimetatud näidissõnastus ei tugine oma vormilt otseselt vandeaudiitorite kutsetegevuse standarditele, vaid on koostatud audiitorettevõtja risikijuhtimise põhimõtetest lähtuvalt. Esitatud vormis kinnitus on koostatud tuginedes audiitorettevõtjate tänasele parimale praktikale ning on kindlasti ajas muutuv, täienev. Taolise kinnituse allkirjastamine võiks saada heaks praktikaks audiitorteenuste turul, mis annab teisele poolele suurema kindluse, et eelmise audiitori head tahet teha igakülgset koostööd ei väärkasutata. Juhul, kui praegune audiitor ei ole nõus kinnituskirja allkirjastama, ei vabasta see audiitoreid siiski info vahetamise kohustusest, kuid see võib toimuda piiratud tingimustel.

On levinud praktika, et audiitorite infovahetuse käigus jäävad tööpaberid eelmise audiitori valdusesse ning eelmine audiitor võib ligipääsu võimaldamisel tööpaberitega tutvumisele ise juures viibida. Eelmine audiitor võib ka piirata praeguse audiitori ligipääsu osale informatsioonile ning eemaldada tööpaberitest materjalid, mis ei ole praegusele audiitorile vajalikud saamaks kindlust algsaldode korrektsuse osas (nt töövõtule kulunud aeg, töövõtu tasustamine ning töövõtu eelarveid puudutav informatsioon) – praegusele audiitorile tuleb aga selgitada, milliseid nimetatud dokumentidest temale kättesaadavaks ei ole tehtud. Koopiate tegemine eelmise audiitori tööpaberitest, elektroonilistest failidest ja andmebaasidest võib samuti olla piiratud ning praegune audiitor peab aktsepteerima eelmise audiitori sellekohast nõudmist ning jääma kohapealse tööpaberitega tutvumise ja märkmete tegemise juurde.

**Audiitorite suhtlus algsaldode osas piisava tõendusmaterjali saamisel**

Nagu öeldud, peab praegune audiitor eelmise olemasolul esmakordse kliendi ja töövõtu puhul temaga suhtlema. On levinud praktika, et eelmine audiitor osutab praegusele kõikvõimalikku abi loomaks eeldused töövõtu sujuvaks üleminekuks. Peetakse heaks tavaks, et eelmine audiitor ei nõua tasu praeguse audiitoriga kohtumiseks kuluva aja eest juhul, kui kohtumine ei kesta üle 2 tunni.

Audiitori vahetuse puhul peaks praegune audiitor muuhulgas tegema järelepärimisi eelmisele audiitorile ning eelmine audiitor ei tohiks ilma mõjuva põhjenduseta keelduda praegusele teavet avalikustamast. **Lisa 3 „Eelmisele audiitorile esitatavate küsimuste näidisnimekiri“** esitab võimaliku näidisnimekirja infovahetuseks.

Eelmise audiitoriga toimunud suhtlus ning selle käigus saadud informatsiooni mõju praeguse audiitori töövõtu plaanile ning riskihinnangule peab olema dokumenteeritud.

*Näidiste kasutamisel tuleb arvestada asjaoluga, et Audiitorkogu ei kanna vastutust näidiste kasutamisest tuleneda võivate kahjude osas.*

[Nurksulgudes ja punases kirjas toodud info tuleb vastavalt tegelikele asjaoludele muuta korrektseks, kas asjakohaste andmete sisestamise või väljapakutud valikute puhul ühe asjakohase valiku tegemise kaudu, misjärel tuleb kustutada nurksulud ning sisestatud/valitud teksti formaat viia vastavusse ülejäänud dokumendi vormistusega]

# **Lisa 1: Kliendi nõusolek praegusele audiitorile informatsiooni esitamiseks**

Kuupäev digiallkirjal

Lp [kliendi juhatuse liikme nimi]

Taotleme Teie luba pöörduda infovahetuseks Teie eelmise audiitori [Eelmine audiitor OÜ] poole, mille käigus võimaldaks ta meil tutvuda tema tööpaberitega [31. detsembril 2018] lõppenud majandusaasta kohta ning oleks valmis vastama meie järelepärimistele seoses nimetatud tööpaberitega.

Selle taotluse esitamise eesmärk on saada ülevaadet ja informatsiooni [Eelmine audiitor OÜ]töövõtu käsitlusest, mis aitaks meil kavandada oma töövõttu [Klient OÜ] [31. detsember 2019] seisuga lõppenud raamatupidamise aastaaruande kohta.

Palun kinnitage oma arusaama ja nõusolekut eelöelduga ning allkirjastage käesolev kinnituskiri.

Lugupidamisega,

[Nimi]

*[Praegune audiitor OÜ, partner]*

Kinnitan oma nõusolekut:

/digiallkirjastatud/

[Nimi]

*[Klient OÜ, juhatuse liige]*

Koopia:

[Nimi]

*[Eelmine audiitor OÜ, partner]*

# **Lisa 2. Eelmise audiitori tingimused infovahetuseks praeguse audiitoriga**

Kuupäev digiallkirjal

Lugupeetud [Praegune audiitor OÜ esindaja]

**Infovahetuse tingimused**

1. Seoses [Klient OÜ] ("Ettevõte") [31. detsembril 2019] lõppeva majandusaasta raamatupidamise aastaaruande [auditiga / ülevaatusega] [Praegune audiitor OÜ]("Teie") poolt palusite meilt luba infovahetuseks, sh tutvumiseks meie tööpaberitega, mis käsitlevad meie töövõttu Ettevõtte [31. detsembril 2018] lõppenud majandusaasta raamatupidamise aastaaruande kohta. Mõistame, et taotlete infovahetust kasutamaks meie poolt Ettevõtte [31. detsembril 2018] lõppenud majandusaasta finantsinformatsiooniga seoses tehtud tööd [31. detsembril 2019] lõppeva majandusaasta audiitorkontrolli läbiviimiseks algsaldode osas. Anname Teile loa infovahetuseks, sh tutvumiseks meie tööpaberitega üksnes eelpool nimetatud eesmärgil.
2. Meie tegevuspõhimõtete kohaselt ei ole meil tavapäraselt lubatud infovahetus kolmandate isikutega. Erandkorras (sh audiitori vahetumisel) on meil lubatud seda teha Ettevõtte juhatuse liikmete või selleks volitatud isikute kirjalikul loal ja eeldusel, et täidetakse tingimusi, mis on esitatud käesolevas kirjas. Infovahetust lubav kinnitus on saabunud e-posti teel [kuupäev] [Klient OÜ esindaja] poolt.
3. Anname teada, et me ei võimalda Teile infovahetust ja tutvumist selliste tööpaberitega, mis ei ole vajalikud saamaks kindlust algsaldode korrektsuse osas ning mida me loeme ärisaladuse alla kuuluvaks, samuti ei luba me teha koopiaid oma tööpaberitest.
4. Juhime tähelepanu, et tööpaberid koostati üksnes meie sõltumatu vandeaudiitori aruande esitamiseks Ettevõtte raamatupidamise aastaaruande kohta, mille koostamise ja esitamise eest vastutab Ettevõtte juhtkond kooskõlas [Eesti finantsaruandluse standardi / rahvusvaheliste finantsaruandlusstandardite, nagu need on vastu võetud Euroopa Liidu poolt] nõuetega.
5. Oma töövõtu viisime läbi kooskõlas [rahvusvaheliste auditeerimise standarditega (Eesti) / ülevaatuse töövõttude rahvusvahelise standardiga (ISRE) 2400 (muudetud)].
6. Töövõtul on mitmeid olemuslikke piiranguid. Meie kasutatud kutsealane otsustus töövõtu läbiviimisel ning riskide ja olulisuse hindamine lähtus teadaolevatest asjaoludest tol hetkel ning ei tähenda, et ei võiks esineda asjaolusid, mida Teie võite hinnata teisiti. Me ei anna garantiid ega kinnita, et meie tööpaberites olev informatsioon on Teie eesmärkide jaoks piisav või asjakohane.
7. Võttes arvesse eelkirjeldatud asjaolusid ning fakti, et üksnes Teie vastutate raamatupidamise aastaaruande kohta väljastatava sõltumatu vandeaudiitori aruande eest, ei asenda meie tööpaberid mitte kuidagi muid järelepärimisi ja protseduure, mida Teie muidu teeks või peaks tegema selleks, et hankida piisavat asjakohast tõendusmaterjali, mis on vajalik sõltumatu vandeaudiitori aruande väljastamiseks raamatupidamise aastaaruannete kohta.
8. Pidades silmas eesmärke, milleks tööpaberid koostati, oleme valmis võimaldama Teil nendega tutvuda ning andma vajadusel omapoolseid selgitusi tingimusel, et nõustute alljärgnevate tingimustega:
   * töövõtu dokumentatsioon sisaldab konfidentsiaalset informatsiooni, millest osa on teave, mida tavapäraselt väljaspool Ettevõtet ei avalikustata;
   * meie, meie partnerid, töötajad ja esindajad ei taga ega kinnita, et tööpaberites sisalduv teave ja juurdekuuluvad selgitused on Teie jaoks teabe kogumiseks piisavad või asjakohased;
   * Te ei kasuta infovahetusest, sh tööpaberitest saadavat informatsiooni muul eesmärgil kui eespool kirjeldatud;
   * infovahetuse ega tööpaberite läbivaatamise põhjal ei anna Te kellelegi ei suulisi ega kirjalikke kommentaare selle kohta, kas meie töövõtt toimus kooskõlas vandeaudiitori kutsetegevuse standarditega (Eesti);
   * Te ei anna eksperttunnistusi, ei osuta abi kohtuvaidlustes ega nõustu muul moel kommenteerima meie töövõtu kvaliteedi või selle käigus tehtud tähelepanekutega seotud küsimusi;
   * Te nõustute, et meie, meie partnerid ja töötajad ei ole kohustatud ning nad ei võta ühtegi kohustust Teie ees võimaliku tekkinud kahjuga ning nad ei vastuta mistahes liiki kahjude või kulu eest, mille on põhjustanud mis iganes viisil Teie lähtumine meie infovahetusest sh tööpaberitest. Kui soovite tugineda tööpaberitele või meie poolt nendega seoses antud selgitustele, teete seda täielikult oma riisikol;
   * Te nõustute tööpaberitest saadud informatsiooni käsitlemisel rakendama oma tavapäraseid tööpaberite ja konfidentsiaalse kliendiinformatsiooni kaitsmise põhimõtteid lähtuvalt asjakohastest regulatsioonidest.
9. Käesolevas kirjas sisalduvatele tingimustele kohaldatakse Eesti Vabariigi seaduseid ja neid tõlgendatakse kooskõlas nimetatud seadustega. Käesoleva lepinguga seonduvate vaidluste korral peavad kõik osapooled alluma üksnes Eesti kohtutele.
10. Kinnitamaks oma nõusolekut eelpool sõnastatud tingimustega, allkirjastage käesolev kiri digitaalselt ja tagastage see meile.

Lugupidamisega,

/digiallkirjastatud/

[Nimi]

*[Eelmine audiitor OÜ, partner]*

KINNITUS

Kuupäev digiallkirjal

Käesolevaga kinnitan, et mõistan tingimusi, mida tuleb täita saamaks luba infovahetuseks, sh tööpaberitega tutvumiseks ja nende kohta selgituste saamiseks, ning nõustun nimetatud tingimustega.

Lugupidamisega,

/digiallkirjastatud/

[Nimi]

*[Praegune audiitor OÜ, partner]*

# **Lisa 3. Eelmisele audiitorile esitatavate küsimuste näidisnimekiri**

**Eesmärk:** pöördume Teie kui eelmise audiitori poole seoses [Klient OÜ] (edaspidi nimetatud „klient“) [2019.] aasta majandusaasta aruande audiitorkontrolliga ja palume vastata järgmistele [2018.] aasta majandusaasta aruande [auditit / ülevaatust] puudutavatele küsimustele eesmärgiga koguda piisav asjakohane tõendusmaterjal selle kohta, et algsaldod ei sisalda väärkajastamisi, mis mõjutavad oluliselt käesoleva perioodi finantsaruandeid ning veenduda, et kasutatud asjakohaseid arvestuspoliitikaid on rakendatud järjepidevalt käesoleva perioodi finantsaruannetes või nendes tehtud muudatusi on asjakohaselt arvestatud ning adekvaatselt esitatud ja avalikustatud kooskõlas rakendatava finantsaruandluse raamistikuga.

|  |  |
| --- | --- |
| **Kliendi nimi:** |  |
| **Eelmine audiitor:**  *(sh audiitorettevõtja ja vandeaudiitori nimi)* |  |
| Mitu aastat kestis kliendisuhe ja mis on audiitori vahetamise põhjus? |  |
| Periood, mille kohta infot küsitakse: |  |
| Koostamise kuupäev: |  |
| **Üldised küsimused eelmisele audiitorile** | |
| 1. Kas eelmine audiitor kinnitab oma sõltumatust kliendi suhtes vastavalt Eetikakoodeksile? |  |
| 1. Kas esines kahtlusi kliendi juhtkonna aususe osas või viiteid võimalikule erapoolikusele? |  |
| 1. Kas eelmine audiitor omab infot klienti puudutava mistahes tegeliku, kahtlustatava või väidetava pettuse kohta? |  |
| 1. Kas klient esitas põhjendamatuid nõudmisi eelmisele audiitorile? |  |
| 1. Kas eelmisel audiitoril esines vaidlusi kliendiga raamatupidamise, audiitorkontrolli või aruandluse küsimustes? |  |
| 1. Kas eelmisele audiitorile kehtestati piiranguid juurdepääsu osas vajalikule infole või suhtlemisele? |  |
| 1. Kas eelmise audiitori suhtes esines kliendi juhtkonna poolt domineerivat käitumist, püüdes mõjutada tema töö ulatust või töövõtu juurde määratud ekspertide valikut? |  |
| 1. Kas kliendi poolt esines põhjendamatuid ajalisi kitsendusi töövõtu lõpetamise või sõltumatu vandeaudiitori aruande väljastamisele? |  |
| 1. Kas eelmisel audiitoril oli töövõtu käigus selliseid protseduure, mida ei saanud mingil põhjusel teostada (ulatuse piiratus)? |  |
| 1. Missugune oli kliendi poolt esitatud alusandmete ja aruandluse kvaliteet? |  |
| 1. Kas esines probleeme kliendipoolse tähtaegadest kinnipidamisega, sh arvete tasumine? |  |
| 1. Suhtlusprotsess auditi komitee (nõukoguga) ja riiklike järelvalveasutustega seoses pettuste, kliendipoolsete seadusevastaste tehingute või sisekontrolli juhtumitega |  |
| 1. Kas eelmisele audiitorile on teada mistahes muid olulisi asjaolusid, mida peaksime teadma / arvesse võtma antud töövõtu puhul? |  |
| **Missugune oli eelmise audiitori töövõtupõhine lähenemine?** | |
| 1. Missugused riskid hinnati töövõtu käigus märkimisväärseks ja miks? |  |
| 1. Missugune oli finantsaruannete pettusest tulenevate olulise väärkajastamise riskide hindamine ja nendele vastavad protseduurid? |  |
| 1. Mis näitaja võeti aluseks olulisuse arvestamisel ja missugused olid määrad, millest lähtuti:  * olulisus finantsaruande tasemel * läbiviimise olulisus * tühise vea piir |  |
| 1. Kontrollikeskkond:  * missuguseks hinnati kliendi sisekontrolli tase ja keskkond? * kas viidi läbi sisekontrolli toimimise teste (sh IT kontrollid), missugustes valdkondades, millised olid järeldused? |  |
| 1. Missugused valdkonnad olid seotud märkimisväärsete arvestushinnangutega? |  |
| 1. Kas oli selliseid väliseid kinnitusi, mida kliendilt küll küsiti, kuid vastust ei saadud? |  |
| 1. Kas oli vajalik audiitori ekspertide kaasamine? |  |
| 1. Nimekiri seotud osapooltest. Kas esines probleeme tuvastamisel, missuguseid tehinguid nendega seoses tuvastati? |  |
| 1. Grupi audit:  * olulised komponendid * kas/kuidas komponente juhendati, kuidas sujus koostöö * mis mahus tehti tööd komponendi tasandil grupi auditiks * kas tekkis olulisi küsimusi seoses arvestuspõhimõtetega * kas mõnes komponendis eksisteeris grupi auditi mõistes spetsiifilisi riske * konsolideerimisprotsess |  |
| 1. Milliseid protseduure viidi läbi saavutamaks kindlustunne kliendi tegevuse jätkuvuse osas? |  |
| 1. Kas on tuvastatud olulisi aruandekuupäevajärgseid sündmusi, mis ei kajastu aastaaruandes või selle lisades? |  |
| 1. Töövõtu tähelepanekud:  * parandamata jäänud vead ja vigade mõju kokku * muud tähelepanekud (nt varade väärtuse testimisel, maksuriskid, eriarvamused kliendiga, tuvastatud nõrkused finantsarvestuses või sisekontrollimehhanismides) * töövõtu tulemusena parandatud vead |  |
| **Eelmise audiitori poolt läbiviidud protseduurid valdkondade lõikes**  (valida ainult asjakohased valdkonnad antud töövõtus) | |
| **Valdkond** | **Protseduurid** |
| 1. Raha ja pangakontod | Kinnituskirjad |
| 1. Nõuded ostjate vastu | Olemasolu, väärtus |
| 1. Varud | Inventuurid, väärtus |
| 1. Materiaalsed põhivarad | Olemasolu, väärtus |
| 1. Immateriaalsed põhivarad | Väärtus |
| 1. Laenukohustused sh kapitalirent | Kinnituskirjad, eritingimused, periodiseerimine |
| 1. Võlad tarnijatele | Täielikkus, periodiseerimine |
| 1. Tingimuslikud kohustused ja eraldised | Kohtuvaidlused, trahvid lepingutingimuste rikkumise tõttu, muud |
| 1. Müügitulu | Olemasolu, olulised lepingud, valimid, periodiseerimine |
| 1. Müüdud toodangu kulu | Üldine lähenemine, ostulepingud, valimid, periodiseerimine |
| 1. Tööjõukulud | Üldine lähenemine |
| 1. Tegevuskulud | Üldine lähenemine |
| 1. Maksuarvestus |  |
| 1. Pearaamatukannete testimine | Üldine lähenemine ja testimimise ulatus |
| **Kokkuvõte** | |
| 1. Kliendile saadetud memo / töövõtu kokkuvõte / juhtkonna kinnituskiri |  |
| 1. Missugune oli väljastatava sõltumatu vandeaudiitori aruande tüüp? |  |